Helena Artmann Andresen (LA), 2025-05-16:
Godt, det ikke er mig, der er ung i dag –
den sætning hører jeg simpelt hen alt for tit.
Jeg ved godt, at den bliver sagt med gode intentioner og en anerkendelse af, at det ikke er nemt at være ung i dag.
Men sandheden er jo den, at det altid har været svært at være ung.
Det er en livsfase, der er fyldt med tvivl, identitetssøgning og forandringer.
Men hvis vi hele tiden taler om generation mistrivsel, skaber vi en fortælling, der gør mere skade, end den gør gavn.
Som Grundtvig så fint er citeret for i Trivselskommissionens rapport: Ordet skaber, hvad det nævner.
Og som nogle af eleverne fra Danske Skoleelever også har sagt det, oplever de, at der nærmest er en forventning om, at de skal mistrives.
Os, som sidder i den her sal, har et fælles ansvar for, at vi ikke begynder at sygeliggøre det helt almindelige ungdomsliv.
Vi skal finde den svære balance i vores sprogbrug.
For trivsel handler også om at kunne håndtere modgang og udfordringer, der er en del af livet, og det skal vi blive ved med at ruste de unge til.
Derfor skal vi heller ikke fjerne krav i vores uddannelsessystem, prøver, karakterer og adgangskrav, og det har Trivselskommissionen heldigvis heller ikke anbefalet.
Men min generation bliver ofte kaldt for særligt sårbare eller for snowflakes, og jeg giver simpelt hen ikke fem flade for det.
Men hvis vi politisk pakker de unge ind i bobleplast og har en pædagogik, der ikke fremmer karakterdannelse, robusthed og myndiggørelse, så risikerer vi rent faktisk, at vi kan skabe en skrøbeligere generation, selv om min generation uden undtagelse også har sine udfordringer.
For mig at se, og hvad jeg også selv har mærket, så er den største presfaktor skærmene og de sociale medier.
De puster til perfekthedskulturen, hvor man føler, at man hele tiden skal være på, og hvor man konstant eksponeres for urealistiske, perfekte billeder fra andres liv.
I 1992 blev ordet mistrivsel nævnt to gange i de skrevne medier, og den ene gang var om en busk.
I 2023 blev det nævnt mere end 15.000 gange.
Det siger noget om, hvordan vi italesætter ungdomslivet i dag.
I 1990'erne blev der også skrevet om unge, der var presset i gymnasierne, men vi kaldte det altså ikke for en mistrivselskrise.
Nogle steder i samfundet er vi blevet overopmærksomme på vores egne følelser og navlepillende.
Det skal vi ikke politisk understøtte, men det gør vi, og vi kan f.eks. tage de trivselsmålinger, vi pålægger børn helt ned i 0.-3. klasse.
Her bliver de spurgt: Har du ondt i maven, når du går i skole, og føler du dig alene?
Hvert eneste år bliver de spurgt om det.
Det skal laves om.
Det skal være mindre hyppigt og kvalificeret.
Trivselskommissionen peger også på forældrerollen, og selv om det er noget, vi hverken kan eller skal lovgive om, synes jeg, at det er en debat, vi bliver nødt til at tage.
Vi har i mange år debatteret trivsel, som om børn ikke har nogen forældre, og jeg siger ikke det her, fordi jeg vil bashe forældrene, for vi har en fantastisk generation af forældre, der vil deres børn det allerbedste.
Men når flere børn opdrages, som om de altid er i centrum, og de ikke lærer at indgå kompromiser, så bliver det altså utrolig svært at lave velfungerende klassefællesskaber.
Og så bliver det altså til et samfundsproblem.
Vi har også set en eksplosion i antallet af diagnoser og formentlig flere diagnoser, end der er brug for.
Det er en kompleks debat, som jeg desværre ikke har tid til at gå i dybden med her, men jeg vil sige det, jeg har sagt mange gange før: Adgangsbilletten til hjælp skal ikke være en diagnose.
Til sidst vil jeg bare sige, at jeg er optimistisk på min generation og de næste generationers vegne.
Fremtiden bliver grønnere, flere sygdomme bliver helbredelige, og uddannelse og karrieremuligheder har aldrig været mere tilgængelige, uanset hvor vi er i verden.
Det er en tid, hvor potentialet til at forme sin egen fremtid er større end nogen sinde før.
Men det kræver, at vi tror på ungdommen og vi stiller krav til den, ikke fordi vi er ligeglade, men netop fordi vi ikke er.
Tak for ordet.